**Ultima duminică**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era ultima noastră duminică împreună.

Timpul se prelingea prin noi,

mut.

Nu avea,

evident,

cum să ne spună

Că prin tine deja,

definitiv,

a trecut.

Că prin mine

urma să mai curgă o vreme,

Să-mi mai sfârtece lacrimi,

să mă mai mintă în vis.

Să mă-nveţe,

ca pe-un nătâng,

a mă teme

De propriile pleoape.

Să mă condamne

să ţin ochii deschişi.

Era ultima noastră duminică împreună.

Noi tăceam,

dar privirile noastre îşi vorbeau.

Îşi aminteau

cum am sădit între noi vreme bună.

Privirile noastre,

adio,

în felul lor,

îşi spuneau.

Era o zi cât se poate de frumoasă,

era primăvară.

Soarele umplea cerul răsfăţat

şi râdea.

Noi ştiam amândoi,

negreşit,

că o să doară.

Că furtună-am să fiu

când tu o să-mbraci liniştea.

Era ultima noastră duminică împreună.

Între noi se-ntindea,

calmă,

marea unei despărţiri.

Urma să mai privim

acelaşi cer

şi aceeaşi Lună

Doar ca suflete,

plutind

pe corabia speratei nemuriri.